***The Night of the Party*** er en britisk lavbudsjett-kriminalfilm fra 1934 i regi av Michael Powell. Scenarioet ble skrevet av Ralph Smart. Dialogen ble skrevet av Roland Pertwee og John Hastings Turner, som også skrev originalskuespillet. I rollene ses blant annet Leslie Banks, Ian Hunter, Jane Baxter, Ernest Thesiger og Malcolm Keen. Art director var Alfred Junge, som senere ble en fast medarbeider i filmene til Powell og Pressburger.

Handling
--------

Merk: *Deler av handlingen avsløres i den nedenstående teksten.*
Aviseier Lord Studholme har invitert til middagsselskap. Det kan få stor betydning for ham politisk sett. Blant de innbudte er fyrstinne Amelia, som åpenbart har mislikt hans artikler, der han gikk imot å bevilge et lån til hennes hjemland Cosova. Studholme sier at han ønsker å forsones med henne. Fyrstinnen får i mellomtiden vite at Stanhope motsatte seg lånet, fordi han ønsket å få tildelt oljekonsesjonene selv. Studholme vet ikke at dette har kommet til fyrstinnens kjennskap.

Datterens venninne Joan Holland skal også komme. Hun er politimesterens datter. Studholme besøker Howard Vernon i dennes hjem. Han forteller at Vernon for ett år siden stiftet bekjentskap med Joan og ber om å få overlevert alle hete kjærlighetsbrev, som hun indiskret, har skrevet til ham. Det dreier seg om i alt seks brev. Vernon er gift, men bedyrer at kona ikke har lest dem. Han krever £200 for brevene, og det får han.

Politimester Holland har også mottatt en invitasjon, men forteller Joan at han kun går for hennes skyld og gjør en gest som indikerer at han ikke liker Stanhope.

Forfatteren Chiddiatt er også invitert til selskapet. Han føler at Stanhope har ødelagt hans karriere. Hvert eneste ord, som Chidiatt har skrevet de to siste årene, har blitt misbrukt og latterliggjort av anmelderne i Stanhopes aviser – på dennes ordre. Chidiatt hevder at Studholme er ondsinnet, og at han kun ble invitert for at Studholme skulle gjøre ham til narr foran gjestene.

Studholme har også invitert sin svigerfar, general Piddinghoe. Han mener at Studholme drepte hans datter gjennom sine forhold til andre kvinner og at han også ødelegger datteren Peggy.

Studholme forteller tjeneren Dawson at Mrs. Munroe har ringt for å høre om hennes sigarettetui var kommet til rette. Studholme spør om Dawson har fått det tilbake og om han har snakket med mannen, som han hadde solgt det til. Det hadde Dawson ikke. Studholme har gått med på å ikke få Dawson arrestert under den betingelse at etuiet ble tilbakelevert. Hvis ikke det dukker opp dagen etter, vil Studholme sørge for at Dawson blir arrestert som en simpel tyv. Dawson sier at han ikke tror at Studholme vil gjøre dette, for da kan han komme til å fortelle Mr. Munroe om hvordan kona mistet sitt sigarettetui.

Studholme legger an på Joan Holland, men hun er avvisende. Han viser Joan brevene, men nekter å gi dem til henne. Studholme sier at han stoler på at disse brevene vil lykkes der hans naturlige sjarm har mislyktes. Han truer med å vise dem til hennes far, dersom hun ikke lar ham få lov til å elske med henne. Når Joan sier at Studholme kan gi Holland brevene når han kommer til selskapet om kvelden, forstår Stuholme at Joan er sikker på at faren vil tro på henne. Han antyder at Mrs. Holland kan ha en annen oppfatning enn Mr. Holland, at han heller vil vise brevene til henne, sørge for at hun tar ut skilsmisse fra sin kjente ektemann og at hun trekker inn datterens navn. Studholme truer med at det vil føre til en stygg skandale og at det vil skape et stort oppslag i hans aviser..

Når Studholme går inn i arbeidsrommet, får han se sin personlige sekretær, Guy Kenyon, kysse hans datter Peggy. Studholme gir Kenyon sparken. Når Peggy forteller at hun og Kenyon har giftet seg med hverandre, svarer Studholme at han neste dag kommer til å endre testamentet og at datteren aldri kommer til å arve en eneste penny av ham.

Studholme blir senere på kvelden skutt ihjel. Det er mange som har motiv.

I rollene
---------

* Leslie Banks – Sir John Holland
* Ian Hunter – Guy Kennion
* Jane Baxter – Peggy Studholme
* Ernest Thesiger – Chiddiatt
* Viola Keats – Joan Holland
* Malcolm Keen – Lord Studholme
* Jane Millican – Anna Chiddiatt
* Muriel Aked – Fyrstinne Amelia
* Gerald Barry – Baron Cziatch
* Cecil Ramage – Howard Vernon
* John Turnbull – Politibetjent Ramage
* W. Graham Brown – General Piddinghoe
* Laurence Anderson – Forsvarsadvokat
* Louis Goodrich – Dommeren
* Disney Roebuck – Butler
* Gordon Begg – Miles

Fotnoter
--------

**Type numrering**
1. ↑  Den amerikanske tittelen er ***Murder Party***.

Referanser
----------

1. ↑  «The Night of the Party (1934)». BFI. Besøkt 11. mai 2020.
2. ↑  «The Murder Party (1935)». Internet Movie Database.
3. ↑  «BFI Screenonline: Night of the Party, The (1934)». BFI. Besøkt 11. mai 2020.
4. 1 2 3 4 5 6 7 8 9  Gjennomsyn av filmen 11. mai 2020

Eksterne lenker
---------------

* (en) *The Night of the Party* på Internet Movie Database Rediger på Wikidata

* (en) *The Night of the Party* på AllMovie Rediger på Wikidata

* (fr) *The Night of the Party* på Allociné Rediger på Wikidata

* (de) *The Night of the Party* på filmportal.de Rediger på Wikidata